**ЗАПОВЕД**



гр. Добрич

с цел осигуряване здравето на населението на област Добрич, на основание чл. 63а, ал. 2 от Закона за здравето във връзка с чл. 73 от Административнопроцесуалния кодекс (АПК), поради увеличена заболяемост от ОРЗ и грип на територията на област Добрич, достигнала за периода 09-15.01.2023г. епидемични стойности от 219,50%00, решение на Областния оперативен щаб за борба с грип и ОРЗ от 17.01.2023г. за обявяване на грипна епидемия, след съгласуване с главния държавен здравен инспектор (писмо на МЗ № 16-08-10/18.01.2023г.)

**НАРЕЖДАМ:**

I. Въвеждам следните временни противоепидемични мерки на територията на област Добрич срещу разпространението на Грип и ОРЗ за срок от 20.01.2023г. до 25.01.2023г. включително:

1. Преустановяване на плановите консултации на здрави бременни жени и деца.
2. Преустановяване на профилактичните прегледи и задължителните имунизации и реимунизации, които се извършват от общопрактикуващите лекари.
3. Преустановяване на свижданията в лечебните заведения за болнична помощ. Изключения да се допускат само за терминално болни пациенти.
4. Всички лица, когато се намират в лечебни и здравни заведения, са длъжни да имат поставена защитна маска за лице за еднократна или многократна употреба.
5. Провеждане на стриктен ежедневен филтър в детските заведения, като откритите болни деца се връщат по домовете. Да не се допускат до работа заболели лица от персонала на детските заведения. Да се извършва засилена текуща дезинфекция на повърхности, играчки и други двукратно за деня и често проветряване на помещенията.
6. Преустановяване на присъствения учебен процес в училищата на територията на област Добрич за периода от 20.01.2023г. до 25.01.2023г. включително.
7. Преустановяване провеждането на извънкласни занимания и организирани дейности с ученици, включващи посещения на музеи, изложби, природни обекти и други мероприятия с културна, спортна, опознавателна и възпитателна цел, планирани екскурзии, зелени училища, туристически пътувания и др.

II. Настоящата заповед да се публикува на интернет страницата на РЗИ - Добрич.

III. Контрол по изпълнението на заповедта възлагам на Главния секретар на РЗИ - Добрич.

IV.Заповедта да се съобщи на областния управител на област с административен център Добрич - за сведение, на ръководствата на лечебните и здравни заведения за сведение и изпълнение, на кметовете на общини на територията на област Добрич и на Началника на РУО-Добрич за предприемане на мерки по ограничаване на разпространението на Грип и ОРЗ.

Заповедта подлежи на обжалване в едномесечен срок от публикуването й на интернет страницата на РЗИ - Добрич пред Административен съд Добрич по реда на Административнопроцесуалния кодекс. Обжалването не спира изпълнението на заповедта.

